በማረሚያ ቤት የሚገኙ ተከሳሾች ባሉበት ሆነው በቪዲዮ ኮንፈረንስ እንዲከራክሩ ጥረት እየተደረገ መሆኑ ተጠቆመ
የፌዴራል ፍርድ ቤቶች በኮሮና ቫይረስ ወረርሽኝ ምክንያት፣ ከመጋቢት 10 ቀን 2012 ዓ.ም. ጀምሮ በከፊል ዝግ ሆኖ እስከ ሚያዝያ 30 ቀን 2012 ዓ.ም. የቆዩ ቢሆንም፣ ወረርሽኙ መስፋፋቱን በመቀጠሉ እስከ ግንቦት 30 ቀን 2012 ዓ.ም. በተመሳሳይ ሁኔታ እንደሚቀጥሉ የፌዴራል ጠቅላይ ፍርድ ቤት አስታወቀ፡፡ ጉዳያቸውን ወይም ክሳቸውን በማረሚያ ቤት ሆነው የሚከታተሉ ተከሳሾች፣ ባሉበት ሆነው በቪዲዮ ኮንፈረንስ ክርክራቸውን እንዲያደርጉ ጥረት እንደሚያደርግም ገልጿል፡፡ ፌዴራል ጠቅላይ ፍርድ ቤት ዓርብ ሚያዝያ 30 ቀን 2012 ዓ.ም. ባወጣው ጋዜጣዊ መግለጫ እንዳስታወቀው፣ በየፍርድ ቤቱ ለምርመራና ለውሳኔ የተቀጠሩ ውዝፍ መዛግብት ተለይተውና ታይተው ዕልባት እየተሰጣቸው ነው፡፡ ብዙ መዛግብት የሌላቸውና ቶሎ ያጠናቀቁ ችሎቶች ውዝፍ መዛግብት ያላቸውን ችሎቶች ያግዛሉ ብሏል፡፡ በተለይ በወንጀል ድርጊት ተጠርጥረው ክስ የተመሠረተባቸው እስረኞችን በሚመለከት ከማረሚያ ቤቱ አስተዳዳሪዎች ጋር በመወያየትና መርሐ ግብር በማዘጋጀት፣ በቪዲዮ ኮንፈረንስ እንዲከራከሩ ጥረት እንደሚያደርግ አስረድቷል፡፡ አንዳንድ ባለጉዳዮች በፍርድ ቤት ቀርበው በመደበኛ አካሄድ ክሳቸው የመሰማት ዕድል ሊሰጣቸው የሚገቡ ጉዳዮች ካጋጠሙ ግን፣ በሬጅስትራር ተለይተውና የሚመለከተውን አካል በማስፈቀድ ተግባራዊ እንደሚደረግላቸው አስታውቋል፡፡ ከአስቸኳይ ጊዜ አዋጅ መመርያዎች ጋር በተያያዘ የሚቀርቡ ጉዳዮች ካጋጠሙ አፋጣኝ እልባት ማግኘት እንዳለባቸው፣ ችሎቶች የዳኞች ቁጥር በመጨመር አፋጣኝ ዕልባት እንዲያገኙ እንደሚደረግ አስታውቋል፡፡ 